上運使工部
作者：强至
朝代：宋

paragraphs: 天地慳英氣，人皆所得偏。
公乎何卓越，性乃獨純全。
精學窺神奧，遺經討聖淵。
辭宗師者衆，詩將敵無前。
風雅一篇出，邦都萬紙傳。
斯文知未墜，大筆救將顛。
早聽諸公論，仍推執事賢。
松筠貞節勁，金石亮誠堅。
嚮受嚴宸寄，嘗持外計權。
才良魚遇水，奸墨雀逢鸇。
黜陟司當爾，澄清古亦然。
裁譏成貝錦，亂曲惡朱絃。
未幾恩函改，俄聞使旆遷。
彭門勞鎮撫，漢詔許周旋。
鈴閣晝開卷，熊轓春行田。
坐棠稀訟牒，恭梓接鄉廛。
治狀頻稱最，褒章訝未甄。
淮州繁轉給，漕柄議登延。
旒扆知名舊，朝廷付命專。
溫書頒綠檢，要職復青氈。
歲赤膏腴地，河膠金穀船。
尚繄心計敏，能免國需愆。
既足中都食，兼充內帑錢。
輸將今底績，留滯矧經年。
不俟更書滿，行聆迅召宣。
帝猷歸潤色，天下佇陶埏。
賤士何爲者，孤蹤最瑣焉。
技疏謀鼫鼠，聲泯類寒蟬。
七載沾微命，三霜備冗員。
謹廉徒自信，朴訥復誰憐。
材散良工棄，筋駑善御捐。
泥塗寧避辱，溝壑尚憂填。
援手惟公易，爲容更孰先。
願由門下進，畢力效塵涓。